b'\n_START_ARTICLE_\nMoka\n_START_PARAGRAPH_\nMoka je v prah zmleta snov, navadno \xc5\xbeito, namenjena peki ali kuhanju. Moka je osnovna sestavina za pripravo testa in s tem osnova za mnoge jedi, kot so kruh, testenine, potice idr. Moka vsebuje najve\xc4\x8d \xc5\xa1kroba, rastlinskega polisaharida, p\xc5\xa1eni\xc4\x8dna in nekatere druge vrste moke pa tudi beljakovino gluten, molekule katerega se ob gnetenju kri\xc5\xbeno pove\xc5\xbeejo in dajejo testu elasti\xc4\x8dnost. V to omre\xc5\xbeje molekul se ujamejo mehur\xc4\x8dki zraka, posledica \xc4\x8desar je rahla struktura kruha, potic in drugih jedi iz p\xc5\xa1eni\xc4\x8dne moke._NEWLINE_Poznamo razli\xc4\x8dne tipe in razli\xc4\x8dne vrste moke. Analize moke opravljamo s farinogramom, alveogramom, ekstenzogramom in viskozimetrom. Encimsko aktivnost merimo s FN-\xc5\xa1tevilom padanja. Najvi\xc5\xa1jo encimsko aktivnost ima r\xc5\xbeena moka.'